T L A Č O V Á   S P R Á V A
Konferencia Višegrádskej štvorky o informatizácii spoločnosti
Internetová stránka Bratislavy opäť excelovala v Hradci Králové

Hradec Králové 7. apríla 2009 – V dňoch 5. až 7. apríla 2009 sa v kongresovom centre Aldis v Hradci Králové už po šiesty raz zišli zástupcovia verejnej správy krajín Višegrádskej štvorky v rámci Medzinárodnej konferencie V4DIS (Visegrad Four for Developing Information Society), aby rokovali o rozvoji eGovernmentu a ďalších témach v širšom stredoeurópskom kontexte. Konferencia V4DIS je podporovaná Medzinárodným višegrádskym fondom, Európskou komisiou a záštitu nad konferenciou prevzal osobne predseda Senátu Parlamentu Českej republiky pán Přemysl Sobotka. Súbežne sa už tradične koná národná konferencia ISSS (Internet ve státní správě a samosprávě) a sprievodné konferenčné podujatie LORIS (Local and Regional Information Society).

Aj tohtoročnej konferencie V4DIS sa už tradične zúčastnila  početná delegácia zo Slovenska a pribudlo i niekoľko zástupcov verejnej správy z Maďarska i Poľska.
                       
Prestížne stretnutie krajín V4 sa v jarnom Hradci Králové konalo po prvý krát v roku 2004 a od tej doby možno konštatovať rastúci záujem dokonca aj z rady ďalších krajín, ktoré susedia s Višegrádskym regiónom.

Účastníci oceňujú predovšetkým možnosť medzinárodnej výmeny skúseností v oblasti informatizácie verejnej správy – najmä s ohľadom na skutočnosť, že v prípade štátov V4 ide o krajiny so spoločným historickým vývojom, podobným ekonomickým potenciálom a rovnocenným postavením v rámci EU.

Zastúpenie Slovenska
Za verejnú správu zo Slovenska sa zúčastnili pán Pavol Tarina, splnomocnenec vlády SR pre informačnú spoločnosť a celý rad komunálnych politikov a informatikov z miest ocenených v súťaži „ZlatýErb.sk“ a v súťaži „Najlepší informatik územných samospráv Slovenska“ v rámci oficiálnej delegácie Únie miest Slovenska, pod vedením generálneho sekretára Mariána Minaroviča, napríklad Ing. Jozef Mečiar, viceprimátor mesta Šaľa, Anna Dyttertová námestníčka primátora hl. m. SR Bratislavy. Ďalej sa zúčastnili pán István Zachariáš, primátor mesta Moldava nad Bodvou, Ing. Vladimír Ivantyšyn, zástupca ITAPY a združenia APEL a Ing. Juraj Sabaka, prezident združenia ITAS. 
Prezentácia hl. m. SR Bratislavy
Výrazne početná bola účasť hl. m. SR Bratislavy, ktoré získalo v súťaži „ZlatýErb.sk 2008“ Grand Prix a v Hradci Králové. Pani Anna Dyttertová, námestníčka primátora hl. m. SR Bratislavy prebrala z rúk prezidenta Najvyššieho kontrolného úradu Českej republiky pána Františka Dohnala medzinárodnú cenu „Eurocrest“. 
Hlavné mesto SR Bratislava už štvrtý rok úspešne predstavuje svoju internetovú stránku na prezentačnom mieste konferencie v Hradci Králové.
Súťaž JuniorErb
Slovensko bolo úspešné i v novej súťaži mladých talentovaných tvorcov internetových projektov JuniorErb. Ocenenie získal Peter Židek z obce Pata.

Prezentácie slovenských účastníkov zaujali

V rámci konferencie pani Mgr. Andrea Veselá, Mgr. Katarína Uhrínová a Mgr. Peter Kaclík spoločne predstavili „Multifunkčný portál hlavného mesta - forma modernej komunikácie municipality s verejnosťou“. Ing. Miroslav Drobný prezident o.z.  eSlovensko a expert Únie miest Slovenska predstavil Združenie informatikov samospráv Slovenska (ZISS) a spoločné projekty s Úniou miest Slovenska a o.z. eSlovensko „Datacentrum miest a obcí SR“, www.zodpovedne.sk , „www.pomoc.sk“, „www.cookie.sk“, „Súťaž najlepší informatik slovenských samospráv“ i najnovší projekt „Vzdelávanie zamestnancov zodpovedných za zavádzanie informatizácie do samospráv Slovenska“.  
O projekte G2B Twinning Project in V4 Countries, ktorý sa realizoval v rámci programu TRANSFER-EAST, informoval Ing. Peter Druga z PD Consulting. Rovnako zaujala prezentácia projektu „Vízia elektronického mesta – Moldava nad Bodvou“, ktorú uviedol Ing. István Zachariáš, primátor mesta Moldava nad Bodvou. 
S veľkým úspechom sa stretla interaktívna prezentácia súťaže „ZlatýErb.sk“, ktorú moderoval Ing. Miroslav Drobný. S príspevkami vystúpili Marián Minarovič, generálny sekretár Únie miest Slovenska, držitelia najvyšších ocenení v súťaži „Najlepší informatik územných samospráv Slovenska“ – Ing. Marina Hurná z Prešova, Ing. Pavol Cífer z Lučenca a Ing. Vladimír Vrzák z Nových Zámkov. Na záver Miroslav Drobný uviedol zástupcov víťaza súťaže „ZlatýErb.sk 2008“ a držiteľa ceny „Eurocrest 2009“ – hlavného mesta SR Bratislavy pani Mgr. Andreu Veselú a Mgr. Mareka Papajčíka, ktorí prítomných oboznámili s „Víziou interaktívneho portálu hlavného mesta SR Bratislava“.

Reprezentatívno-spoločenský rámec a podujatia konferencie 

V prvý deň konferencie, popoludní, sa pani námestníčka Anna Dyttertová v prezentačnom laboratóriu stretla s predsedom senátu parlamentu Českej republiky Přemyslom Sobotkom, prezidentom NKÚ Českej republiky pánom Františkom Dohnalom a riaditeľom konferenčných podujatí ISSS – V4DIS, pánom Tomášom Renčinom. Na záver stretnutia pán Přemysl Sobotka odovzdal pani námestníčke Dyttertovej „Pamätný list“ pre hl. m. SR Bratislavu.

V rámci slávnostného Galavečera – popri novej medzinárodnej súťaži „JuniorErb“ pre mladých tvorcov internetových projektov sa podobne ako v minulých ročníkoch uskutočnilo vyhlásenie výsledkov medzinárodnej súťaže „EuroCrest“ o najlepšie webové stránky miest, obcí alebo regiónov. Do tejto súťaže sú nominovaní jednotliví účastníci,  z krajín Višegrádskej štvorky, prostredníctvom svojich národných asociácií podľa umiestnenia – v národných súťažiach v Českej republike „Zlatý erb“, v Slovenskej republike „ZlatýErb.sk“ a v Poľsku „Zlatý zavináč“. Popri Bratislave prevzali cenu „Eurocrest“ zástupcovia českej Jihlavy a poľského Rybnika. 

Spracoval: Marián Minarovič, generálny sekretár ÚMS